Centrálna oblasť Žďárských vrchov
Pohľad na Žďárské vrchy od obce Rosička
**Žďárské vrchy** sú vrchovina na rozhraní Čiech a Moravy, ide o geomorfologický podcelok Českomoravskej vrchoviny. Približne 60 % územia je zalesnených. To je jeden z dôvodov, prečo tu v roku 1970 bola zriadená CHKO. Územím prechádza hranica európskeho rozvodia Labe – Dunaj. Z hornín prevládajú kryštalické bridlice, ktorými miestami prenikajú rulové veže. V starších štvrtohorách, v pleistocéne, na Žďárské vrchy pôsobila vplyvom mrazu denudácia, ktorá rozrušila granitový povrch a vytvorila kamenné moria. Odolnejšie miesta denudáciu prečkali a dodnes zostali rôzne skalné útvary napríklad Čtyři palice, Dráteníčky, Zkamenělý zámek alebo najvyšší vrchol Žďárských vrchov, Devět skal (836 m n. m.), čo je skutočne skupina deviatich skál, tvoriacich malé skalné mesto. Vrchol bol upravený tak, aby poslúžil ako vyhliadka. Okolité stromy ho však prerástli.

Klíma tejto oblasti patrí medzi najdrsnejšie v Česku, pretože je toto nevysoké pohorie vystavené severozápadným vetrom z Polabí.

Dejiny
------

Už v ranom stredoveku tadiaľ viedli dôležité obchodné cesty, ale vyššie polohy boli osídlené až od 13. storočia. V 14. storočí sa tu začalo ťažiť striebro a to znamenalo značný príliv obyvateľstva nielen českého, ale aj nemeckého. Ťažba skončila v 18. storočí. Pôda je priaznivá len na pestovanie nenáročných plodín, napr. zemiak. Poľnohospodárstvo sa väčšinou sústreďuje na živočíšnu výrobu. Častým javom hlavne na Sázave boli tzv. hámre, kováčske dielne s kladivami poháňanými vodou.

Najvýznamnejšou pamiatkou je pútnický kostol svätého Jána Nepomuckého na Zelenej hore pri Žďári nad Sázavou.

Chránená krajinná oblasť
------------------------

*Bližšie informácie v hlavnom článku: Chránená krajinná oblasť Žďárské vrchy*
Chránená krajinná oblasť Žďárské vrchy (709 km²) bola slávnostne vyhlásená 25. mája 1970 prezidentom Ludvíkom Svobodom. Ako pramenná oblasť niekoľkých českých a moravských riek a ako oblasť s početnými rybničnými sústavami bolo územie CHKO vyhlásené za chránenú oblasť prirodzenej akumulácie vôd.

Z rozlohy CHKO zaberajú 46 % lesy (v centrálnej časti územia) a 44 % tvorí poľnohospodárska pôda. Poslaním chránenej krajinnej oblasti je zachovanie harmonicky vyváženej kultúrnej krajiny s významným zastúpením prirodzených ekosystémov.

Významné vrcholy
----------------

Zoznam najvyšších vrchov, ktoré majú viac ako 800 m:

* Devět skal (836,3 m)
* Křovina (829,7 m)
* Křivý javor (823,5 m)
* Kopeček u Studnic (821,7 m)
* Pasecká skála (818,6 m)
* Suchý kopec (814,8 m)
* Buchtův kopec (813,0 m)
* Pohledecká skála (812,0 m)
* Malinská skála (811,1 m)
* Žákova hora (809,8 m)
* Vysoký kopec (805,8 m)
* Šindelný vrch (805,7 m)
* Kamenný vrch (802,5 m)
* Lisovská skála (801,7 m)
* Tisůvka (800,3 m)
* Fryšavský kopec (800,0 m)
* Bohdalec (790,6 m)

Významné skalné útvary
----------------------

* Bílá skála
* Čtyři palice
* Devět skal
* Drátník (Dráteníčky)
* Lisovská skála
* Malinská skála
* Milovské perníčky
* Pasecká skála
* Pohledecká skála
* Rozštípená skála
* Rybenské perničky
* Zkamenělý zámek

Významné mestá a obce
---------------------

Žďárské vrchy (aj rovnomenná CHKO) sa nachádzajú prevážne v okrese Žďár nad Sázavou, čiastočne potom v okresoch Havlíčkův Brod, Chrudim a Svitavy. Najvýznamnejšie:

* Fryšava pod Žákovou horou
* Herálec
* Jimramov
* Kameničky
* Krucemburk
* Křižánky
* Maršovice
* **Nové Město na Moravě**
* Polnička
* Sněžné
* Světnov
* Svratka
* Svratouch
* Škrdlovice
* Telecí
* Tři Studně
* Vojnův Městec
* **Žďár nad Sázavou**
* Ždírec nad Doubravou

Rieky a rybníky
---------------

Žďárskými vrchmi prechádza hlavné európske rozvodie Čierneho a Severného mora. Pramení tu niekoľko riek – Svratka, Sázava, Oslava, Doubrava a Chrudimka. V pramennej oblasti Sázavy a Doubravy sa nachádzajú rybníky Velké Dářko (najväčší rybník na vysočine) a Malé Dářko, rieka Oslava pramení v rybníkoch Matějovskom a Babíne a následne preteká Veselským rybníkom. Najvyššie položené sú na Vysočine rybníky Sykovec a Medlov.

Referencie
----------

1. ↑  Je možné, že nad 800,0 m siaha ešte vrcholové skalisko Bohdalca, nadmorská výška trigonometrického bodu na vrcholu kopca je 790,6 m. Či však relatívna výška skaliska nad bodom robí 10 m dokáže len premeranie

Iné projekty
------------

Commons
* Spolupracuj na Commons Commons ponúka multimediálne súbory na tému **Žďárské vrchy**

Externé odkazy
--------------

* Správa CHKO Archivované 2013-08-24 na Wayback Machine
* Internetový magazín pre Žďárské vrchy

Zdroj
-----

*Tento článok je čiastočný alebo úplný preklad článku Žďárské vrchy na českej Wikipédii.*